Predkladacia správa

Slovenská republika je zmluvnou stranou štyroch dohovorov OSN v oblasti ľudských práv, ktoré zakladajú procedúru kontroly dodržiavania záväzkov vyplývajúcich z ich ustanovení. Ide o Medzinárodný pakt o občianskych a politických právach, Medzinárodný dohovor o odstránení všetkých foriem rasovej diskriminácie, Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu a Dohovor o odstránení všetkých foriem diskriminácie žien.

Na základe týchto dohovorov, resp. opčných protokolov k nim môže Výbor OSN pre ľudské práva, Výbor OSN na odstránenie rasovej diskriminácie, Výbor OSN proti mučeniu a Výbor OSN na odstránenie diskriminácie žien posudzovať sťažnosti jednotlivcov, skupín jednotlivcov alebo mimovládnych organizácií nachádzajúcich sa pod jurisdikciou Slovenskej republiky, ktorí namietajú porušenie svojich práv zakotvených v dohovoroch zo strany Slovenskej republiky.

Rozhodnutia uvedených výborov nemajú povahu súdnych rozhodnutí ako napr. rozsudky Európskeho súdu pre ľudské práva v Štrasburgu. Stanoviská výboru majú povahu odporúčaní pre zmluvné štáty. Ak výbor konštatuje porušenie niektorého z článkov dohovoru, spravidla odporučí štátu prijať opatrenia na odstránenie zistených nedostatkov, ako aj na predchádzanie podobným porušeniam v budúcnosti.

Stanoviská k sťažnostiam v mene SR spracúvané Ministerstvom zahraničných vecí SR v spolupráci s vecne zainteresovanými rezortmi, Generálnou prokuratúrou SR a ďalšími orgánmi boli v minulosti (do júna 2004) priamo schvaľované vládou SR. V záujme operatívnosti podávania stanovísk v mene SR vláda súhlasila, aby úlohu komunikačného subjektu s mechanizmami zmluvných orgánov systému OSN (treaty bodies) zabezpečovalo Ministerstvo zahraničných vecí SR. Uznesením č. 525/2004 zo dňa 2. júna 2004 uložila ministrovi zahraničných vecí úlohu informovať každoročne v termíne do 30. augusta vládu SR o vývoji individuálnych sťažností proti SR. Prvú informáciu vzala vláda na vedomie počas rokovania dňa 8. septembra 2004, druhú informáciu dňa 7. septembra 2005 a tretiu dňa                 30. augusta 2006.

Materiál sa predkladá na základe uznesenia vlády SR č. 525/2004. Priebeh a výsledky ukončených káuz sumarizuje priložená tabuľka.

Predkladaný materiál nemá dopad na štátny rozpočet, nemá žiadne finančné, ekonomické, environmentálne vplyvy, ani dopad na zamestnanosť a podnikateľské prostredie.